# மார்த்தா (பயணிப் புறா)


**மார்த்தா** (Martha, - செப்டம்பர் 1, 1914) என்பது ஒரு பயணிப் புறா ஆகும். அந்த இனத்தின் கடைசி புறா இதுவாகும்; 1789 முதல் 1797 வரை அமெரிக்காவின் முதல் பெண்மணியாக இருந்த மார்த்தா வாசிங்டனின் நினைவாக இதற்கு "மார்த்தா" என்று பெயரிடப்பட்டது.  

## துவக்க கால வாழ்க்கை

சின்சினாட்டி உயிரியல் பூங்காவின் பயணிகள் புறாக்களின் வரலாற்றை ஆர்லி வில்லியம் ஷோர்கர் தனது இனங்கள் பற்றிய ஒரு பொருள் கட்டுரையில் "நம்பிக்கையற்ற குழப்பம்" என்று விவரித்துள்ளார். அதில் மார்த்தாவின் வரலாற்றை விட "மிகவும் குழப்பமான வரலாற்றைக் காண்பது அரிது" என்றும் அவர் கூறினார். பொதுவாக ஏற்றுக்கொள்ளப்பட்ட பதிப்பு என்னவென்றால், 20 ஆம் நூற்றாண்டின் தொடக்கத்தில், கடைசியாக அறியப்பட்ட பயணிகள் புறாக்கள் சிலவற்றை சிகாகோ பல்கலைக்கழகத்தில் பேராசிரியர் சார்லஸ் ஓடிஸ் விட்மேன் வைத்திருந்தார். விட்மேன் அந்த பயணிகள் புறாக்களை விஸ்கான்சினின் டேவிட் விட்டேக்கரிடமிருந்து வாங்கினார். அப்போது அவர் விட்மனுக்கு ஆறு புறாக்களை அனுப்பினார். அவற்றில் இரண்டு 1885 ஆம் ஆண்டில் இனப்பெருக்கம் செய்து குஞ்சு பொரிக்கையில் பிறந்தவற்றில் மார்த்தாவும் ஒன்று. மார்த்தாவுக்கு அமெரிக்க சனாதிபதி ஜார்ஜ் வாசிங்டனின் மனைவியின் நினைவாக மார்த்தா என்று பெயரிடப்பட்டது. விட்மேன் இந்தப் புறாக்களின் நடத்தையை ஆராய வைத்திருந்தார். அவற்றுடன் மாடப்புறா, ஐரோவாசிய கழுத்துப்பட்டைக் கள்ளிப் புறா ஆகியவற்றையும் வைத்திருந்தார். வனங்களில் பயணிகள் புறாக்களின் எண்ணிக்கை வீழ்ச்சியடைந்ததை உணர்ந்த விட்மேனும், உயிரியல் பூங்கா நிருவாகமும், தங்களிடம் எஞ்சியுள்ள புறாக்களைக் கொண்டு அவற்றின் இனத்தைப் தொடர்ந்து பெருக்க முயற்சித்தனர். இதில் ஒரு மாடப் புறாவைக் கொண்டு பயணிகள் புறா முட்டைகளை அடைகாக்கும் முயற்சியும் அடங்கும். இந்த முயற்சிகள் தோல்வியடைந்தன, மேலும் விட்மேன் 1902 இல் மார்த்தாவை சின்சினாட்டி உயிரியல் பூங்காவுக்கு அனுப்பினார்.  

இருப்பினும், மார்த்தா 1877 ஆம் ஆண்டில் சின்சினாட்டி உயிரியல் பூங்காவால் வாங்கப்பட்ட மூன்று ஜோடி பயணிகள் புறாக்களின் வழித்தோன்றல் என்று சில ஆதாரங்கள் கூறுகின்றன. 1875 ஆம் ஆண்டில் சின்சினாட்டி உயிரியல் பூங்கா திறக்கப்பட்டபோது, அதன் சேகரிப்பில் ஏற்கனவே 22 பறவைகள் இருந்ததாக மற்றொரு ஆதாரம் கூறுகிறது. இந்த ஆதாரங்கள் மார்த்தா 1885 ஆம் ஆண்டில் சின்சினாட்டி உயிரியல் பூங்காவில் குஞ்சு பொரித்ததாகவும், பயணிகள் புறாக்கள் அந்த இனத்தின் அரிதான தன்மை காரணமாக பாதுகாக்கபட்டதாக அல்லாமல், பார்வையாளர்கள் ஒரு பூர்வீக புறா இனத்தை நெருக்கமாகப் பார்க்க உதவும் வகையில் வைக்கப்பட்டதாகவும் கூறுகின்றன.  

## சின்சினாட்டி உயிரியல் பூங்கா
1907 நவம்பர் வாக்கில், சின்சினாட்டி உயிரியல் பூங்காவில் மார்த்தாவும், இரண்டு ஆண் பயணிப் புறாக்கள் மட்டுமே எஞ்சியிருந்தனர். ஏனெனில் அதற்கு முன் மில்வாக்கியில் பிடிக்கப்பட்ட நான்கு ஆண் பயணிப் புறாக்கள் குளிர்காலத்தில் இறந்துவிட்டன. உயிரியல் பூங்காவில் ஆண் புறாக்களில் ஒன்று 109 ஏப்ரலில் இறந்தது, அதைத் தொடர்ந்து எஞ்சி இருந்த ஒரே ஆண் புறா 1910 சூலை 10 அன்று இறந்தது. இதனால் உலகின் ஒரே பயணிப் புறாவாக ஆன மார்த்தா ஒரு பிரபல புறாவாக ஆனது. மேலும் மார்த்தாவுக்கு ஜோடியாக ஒரு பயணிப் புறாவைக் கண்டுபிடித்துத் தருபவர்களுக்கு $1,000 வெகுமதி வழங்கப்படும் என அறிவிக்கபட்டது. அதன் பிறகு மார்த்தாவைப் பார்க்க இன்னும் அதிகமான பார்வையாளர்கள் திரண்டனர். மார்த்தா இறப்பதற்கு பல ஆண்டுகளுக்கு முன்பே மார்த்தாவுக்கு அபோப்லெக்டிக் பக்கவாதம் ஏற்பட்டது. அது மார்த்தாவை பலவீனப்படுத்தியது; மார்த்தாவால் இனி தனது பழைய வாழ்வை வாழ முடியாது என்பதால் உயிரியல் பூங்கா மார்த்தாவுக்காக கீழே ஒரு கூண்டை உருவாக்கியது. மார்த்தா 1914 செப்டம்பர் 1 அன்று பிற்பகல் 1 மணிக்கு முதுமையின் காரணமாக இறந்தது. அதன் மரணத்திற்குப் பிறகு, அந்த இனம் இறுதியில் முற்றிலும் அழிந்து போனது. மார்த்தாவின் உடல் கூண்டின் தரையில் உயிரற்ற நிலையில் காணப்பட்டது. தரவுகளைப் பொறுத்து, மார்த்தா இறக்கும் போது 17–29 வயதுக்கு இடைப்பட்டதாக இருந்தது. இருப்பினும் 29 என்பது பொதுவாக ஏற்றுக்கொள்ளப்பட்ட வயதாக இருந்தது.